Mulumbe Waina wa Yesu Klistu walalembwa ne
Luka
Busansulushi
Mulumbe walalembwa ne Luka ulamwambanga Yesu kuba Mupulushi Walaiwa wa Baislayeli, kayi kuba Mupulushi wa bantu bonse. Luka alambangeti “Mushimu Uswepa wa Lesa walamukuwa Yesu kwambeti alete Mulumbe kubantu bapenshi.” (4.18) Mulumbe uwu wesula ne bilayandikinga kubantu byonse. Nkani yakuba wakondwa yambwa tunkanda twingi mulibuku lya Luka, makamaka mubimpansha byakukutanguna bilambanga shakubwela kwatubili kwa Yesu, kayi ne shamapwililisho panyuma pakuntanta Kwilu. Mbili ya kukula nekumwaikila kwa lushomo lwa ciklistu panyuma pa kutanta kwilu Luka walakwamba tunkanda twingi muli libuku lya Ncito.
Bimpansha bya 2 ne 6 bikute nkani shingi shilacanikingamonga mbuli, Nyimbo sha bangelo, kufwakasha kwa bembeshi pakusemwa kwa Yesu, Yesu mu Ng'anda ya Lesa kacili musepela, mukoshano wa Musamaliya wankumbo. Kayi nkani ya mwana wataika. Mumulumbe wonse, cinene cilimo ni Mipailo, Mushimu Uswepa, cibela cabatukashi mumulimo wa Yesu kayi ne kulekelelwa bwipishi ne Lesa.
Mitwi yamakani
Kusemwa ne kukula kwa Yohane Mubatishi, 1:5 mpaka 2:52.
Mulumbe wa Yohane Mubatishi, 3:1-20.
Lubatisho ne kusunkwa kwa Yesu, 3:21 mpaka 4:13.
Mulimo wa Yesu mu Galileya, 4:14 mpaka 9:50.
Bulwendo bwakufuma mu Galileya kuya ku Yelusalemu 9:51 mpaka 19:27
Byalenshika mu Yelusalemu nsondo ya panyuma katanafwa 19:28 mpaka 23:56
Kupunduka, kubonekela, kayi nekutanta Kwilu kwa Mwami, 24:53.
1
1 Teofilo Walemekwa, bantu bangi balelekesha kwambeti balembe sha makani abintu ibyo byalenshika pakati petu, 2 balalemba mbuli ncobalambilwa kuli bakamboni balabona bintu ibyo mpobyalatatikila kwinshika. abo ebalikukambauka Mulumbe uwo. 3 Pabintu byonse ibi ndalepushisha mwabuya, kufuma pacindi ncobyalatatika kwinshika, neco ndayeye kwambeti ndimulembele mbuli mobyakonkanilana. 4 Ndenshici kwambeti mwinshibe cakubinga pali byonse mbyobalamwambila.
Mungelo lambanga sha kusemwa kwa Yohane mubatishi
5 Pacindi mwami Helode mpwalikuba muleli wacishi ca Yudeya kwalikuba shimilumbo walikukwiweti Sakaliya, wamukalikoto ka beshimilumbo ka Abija. Mukashendi Sakaliya walikuba Lisabeti wa mumukowa wa Aloni. 6 Bonse babili balikuba bantu beshikunyumfwila Lesa, kayi bali kukonkela Milawo ne byonse Lesa mbyalikuyandeti babinse. 7 Nomba nkabalikukutepo mwana, pakwinga Lisabeti walikuba cumba kayi balikuba balacekulu.
8 Busuba nabumbi, Sakaliya walikusebensa ncito yakendi yabushimilumbo mu Ng'anda ya Lesa. Pakwinga bwalikuba busuba bwalikoto lyakendi. 9 Lino kwelana ne cinga ca beshimilumbo, balasala Sakaliya kwambeti ayenga mu Ng'anda ya Lesa kuya kutenta lubani. 10 Pacindi Sakaliya mpwalikutenta lubani, likoto lya bantu balikuba pansa kabapaila.
11 Lino mwakutayeyela Sakaliya walabona mungelo wa Mwami, kali wemana kulubasu lwalulyo lwanteme pali kutentelwa lubani. 12 Sakaliya walakankamana nekutina. 13 Nsombi mungelo uyo walamwambileti, “Kotatina Sakaliya, Lesa lanyumfu kupaila kwakobe, neco mukashobe lisabeti nakakusemene mwana mutuloba ukamutumbe lineti Yohane. 14 Nakakukondweleshe ne kukusangalasha cikamba, kayi bantu bangi naboyo nibakakondwe pacebo cakusemwa kwakendi. 15 Pakwinga mwana uyo nakabe mukulene pamenso a Lesa, kayi nteshi akanwenga waini nambi byeshikukola. Nakakutenga ngofu sha Mushimu Uswepa nkacili mulibunda. 16 Uyu muntu nakenshisheti ba Isilayeli bangi bakabwele kuli Mwami Lesa wabo. 17 Yohane nakabe kuntangu kwa Mwami, kayi nakabe ne Mushimu nengofu mbuli shali kuba ne mushinshimi Eliya. Nakalete lunyufwano pakati pabana neba meshabo.”
“Nakasandule bantu batanyumfwili Lesa
kwambeti bakabe ne miyeyo ya bantu balulama.
Nakabambe bantu ba Mwami kwambeti babenga balibambila.”
18 Sakaliya walepusha mungelo uyo, “Nomba nganjishibaconi kwambeti ncolambanga nicikenshike? Pakwinga ame ndacekulu neye mukashame lacekulu.”
19 Mungelo usa walakumbuleti, ame njame Gabiliyeli. Nkute kwimana pamenso a Lesa cindi conse. Nendi elantumu kwambeti nkwambile bintu ibi. 20 Nomba pakwinga uliya kushoma mulumbe uyu ngondamba weti ukenshike pacindi celela, nube cibulu nteti ucikonshenga kwamba, mpaka ibi bintu bikenshike.
21 Pacindi ico bantu balikupembelela Sakaliya balakankamana nkabepushanyeti nicani lamanta cindi citali mu Ng'anda ya Lesa? 22 Lino mpwalapula pansa nkalikucikonsha kwamba nabo. Nomba nabo balenshiba kwambeti labono cimboni mboni, popelapo walatatika kwamba ne makasa mbuli cibulu, neco walapitilisha kuba cibulu.
23 Mpwalapwa masuba akusebensa mu Ng'anda ya Lesa, Sakaliya walaya kucomwabo. 24 Panyuma pakendi Lisabeti walemita, lino nkalikupulapula mu ng'anda kwamyenshi isanu nkambeti, 25 “Lesa lino lanyumfwili inkumbo pakunyinshileci lafunyu insoni shakame pamenso abantu.”
Mungelo Gabiliyeli lambanga sha kusemwa kwa Yesu
26 Mumwenshi wacisanu ne umo kufuma mpwalemita Lisabeti, Lesa walatuma mungelo Gabiliyeli ku munshi naumbi waku Galileya, walikukwiweti Nasaleti. 27 Walaya ku mulindu walikukwiweti Maliya. Maliya walikuba wamamikilwa kumutuloba lina lyakendi ni Yosefe wa mumukowa wa Dafeti. 28 Mungelo mpwalashika kuli Maliya walambeti, mitende obe walelekwa ne Lesa. Lesa uli ne njobe.
29 Maliya mpwalanyumfwa maswi a mungelo walatilimuka walipusha mumoyo wakendi eti, “Nikupa mitende kwamushobo cini uku?” 30 Popelapo mungelo walamwambileti, “Kotatina, Maliya; Pakwinga Lesa lakunyumfwili inkumbo. 31 Bona nukemite ne kusema mwana mutuloba ukamutumbeti Yesu.
32 “Nakabe mukulene
kayi nakakwiweti mwanendi Lesa wakwilu wapitapo.
Mwami Lesa nakamupe cipuna ca
bwami ca Dafeti. 33 Nakabe Mwami wa ba Islaeli kucindi conse ne bwendeleshi bwakendi nteshi bukapwepo!”
34 Lino, Maliya walamwipusha Mungelo eti, “Nomba ici ngacinshika econi ame nkana nkumanapo ne mutuloba?”
35 Mungelo walakumbuleti,
Mushimu Uswepa nukese palinjobe nengofu sha Lesa wapita byonse nishikakufwekelele. Neco mwana eshi akasemwe nakakwiweti waswepa,
Mwanendi Lesa. 36 “Bona mukwenu Lisabeti usa walikwambweti nkaseme, lino lapembelenga kuya kuba ne mwana mutuloba mubucembele bwakendi. Pakwinga ukute myenshi isanu ne umo kakute libunda. 37 Pakwinga paliya ceshi cikamwalile Lesa.” 38 Maliya walakumbuleti, “Kacinshika mbuli momulambili, pakwinga ame ndemusha wa Mwami.” Lino mungelo usa walamushiya.
Maliya lafwakashilinga Lisabeti
39 Mpopalapita masuba ang'ana, Maliya walanyamuka bulwendo bwakufwambana kuya kumusena wa milundu, kumunshi wa Yudeya. 40 Walengila mung'anda ya Sakaliya nekumupa mutende Lisabeti. 41 Pacindi Lisabeti mpwalanyumfwa mutende wa Maliya, mwana walatatika kunyanyala mwakukondwa mulibunda mwakendi. Lisabeti walesushiwa ne ngofu sha Mushimu Uswepa, 42 kayi walolobesha ne kwambeti, “Ukute colwe pakati pa batukashi bonse, kayi mwanobe weshi akasemwe walelekwa. 43 Anu njame bani kwambeti mfwakashilwe ne banyina Mwami wakame? 44 Pakwinga mpondalanyumfowa mutende wenu, mwana walatatika kunyanyala mwakukondwa mulibunda mwakame. 45 Ukute colwe pakwinga walashoma kwambeti makani Lesa ayo ngowalambilwa nakubinga nakenshike.”
Lwimbo lwa Maliya lwa kulumbaisha
46 Popelapo Maliya walalumbaisha nekwambeti,
“Ndalumbu Mwami mumoyo mwakame,
47 Kayi mushimu wakame wakondwa muli Lesa
Mupulushi wakame.
48 Pakwinga labono kulicepesha kwakame ndemusha wakendi
kufuma lelo,
bantu bonse pacishi ca panshi nibakankuweti walelekwa.
49 Pakwinga nendi Lesa wangofu shonse lanjinshili bintu binene,
lina lyakendi lyaswepa.
50 Kayi inkumbo shakendi shili pali bonse bantu abo bakute kumulemeka kufuma kumusemano
kushika kumusemano naumbi.
51 Likasa lyakendi lilenshi bintu binene byangofu byeshi kukankamanisha,
lamwaya bantu bakute miyeyo ya kulisumpula.
52 Lafunyu Bami bangofu shinene pabipuna byabo,
nekusumpula abo beshi kulicepesha.
53 Lapa bantu bakute nsala bintu bingi kwambeti bekute,
Lababweshe babile kwakubula kubapapo kantu kalikonse.
54 Lanyamfwa Islaeli musebenshi wakendi
kayi uliya kuluba kumwinshila inkumbo
55 mbuli ncalalaya bamashali betu bakulukulu,
Abulahamu ne bashikulu bakendi mpaka muyayaya.”
56 Maliya walekala ne Lisabeti myenshi yanda kukwana itatu, panyuma pakendi walabwelela kucomwabo.
Kusemwa kwa Yohane Mubatishi
57 Lino cindi cakwambeti Lisabeti atumbuke calakwana, walasema mwana mutuloba. 58 Beshikamukowa ne banendi mpobalanyufwa mbuli Mwami ncalamubela inkumbo Lisabeti balakondwa pamo bonse ne ndiye.
59 Mwana usa mpwalakwanisha nsondo ne busuba bumo balesa kwambeti bamwelule, kayi bamutumbe lina lyabaishi ba Sakaliya, 60 nsombi banyina balakana kwambeti, “Welela kukwiweti Yohane.” 61 Balo bantu balamukumbuleti, “Nomba kuliyawa ukute lina lyamushoboyo kubeshi kamukowa.” 62 Lino balambila baishi ne makasa, ne kubepusheti, “Mulandanga tumutumbe lina cini?” 63 Popelapo Sakaliya walasebensesha makasa pakusenga cakulembelapo, ne kulembeti, “Lina lyakendi ni Yohane.” Bantu bonse balakankamana. 64 Mpwalapwishowa kulemba Sakaliya walatatika kwamba, nekutatika kulumbaisha Lesa.
65 Bantu bonse balatina abo balikuba bekala pepi nendiye. Neco lulumbi ulo lwalamwaika mucishi conse ca tulundu twa mu Yudeya. 66 Bonse abo balanyufwa mulumbe uyo bali kabayeya mumyoyo yabo kayi ne kulipusheti, “Uyu mwana nakabe wamushobo cini?” Pakwinga cilabonekelenga limo kwambeti ngofu sha Lesa shili pali endiye.
Sakaliya lalumbaishinga Mwami
67 Lino Sakaliya baishi Yohane, walesushiwa ne ngofu sha Mushimu Uswepa nekutatika kwambeti,
68 “Alumbaishiwe Mwami Lesa wa ba Islaeli,
Pakwinga Lesa lanyamfwa bantu bakendi ne kubapulusha.
69 Latupa mupulushi ukute ngofu,
walafuma mulibunda lya Dafeti musebenshi wa Lesa.
70 Ibi walabyambila limo
kupitila mubashinshimi bakendi baswepa bakeendi,
71 Kwambeti nakatupulushe kufuma mumakasa abalwani betu,
ne kuli abo bonse batupata.
72 Walambeti, nakanyumfwile inkumbo bamashali betu bakeendi,
kayi nteshi akalubeko cipangano cakendi caswepa.
73 Ncalalumbila kumushali wetu Abulahamu ne kumushomesheti,
74 nakatupulushe mumakasa abalwani betu,
kwambeti tukamusebensele mwakubula buyowa,
75 Kayi tube baswepa nekuba balulama pamenso akendi,
masuba onse abuyumi bwetu.
76 Lino mwana obe,
nukakwiweti mushinshimi wa Lesa wa wangofu shonse,
Pakwinga obe nukabe pantangu pa Mwami,
akumubambila nshila.
77 Nukenshibishe bantu bakendi kwambeti,
nibakapulushiwe kayi nekulekelelwa bwipishi bwabo.
78 Mwami Lesa wetu ukute nkumbo nakatupe
mumuni wa kwilu ulyeti
kutubuluka kwa kumaca.
79 nukabe mumuni weti ukamunikile bantu bonse
bekala mu mushinshe wa lufu,
nekututangunina mulumuno.”
80 Usa mwana Yohani walakula nekushimpa mumushimu. Walekala mucinyika kushikila busuba mpwalabonekela patuba kubantu mu Isilaeli.